62023TJ0573_RES
Byla T-573/23
Positive Group PAO
prieš
Europos Sąjungos Tarybą
2025 m. rugsėjo 10 d. Bendrojo Teismo (aštuntoji išplėstinė kolegija) sprendimas
„Bendra užsienio ir saugumo politika – Ribojamosios priemonės, taikytinos atsižvelgiant į Rusijos veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi – Lėšų įšaldymas – Asmenų, subjektų ir organizacijų, kurių lėšos ir ekonominiai ištekliai įšaldomi, sąrašas – Ieškovės pavadinimo įtraukimas į sąrašus ir palikimas juose – Sąvoka „Rusijos IT sektoriuje veikiantys subjektai, turintys FSB licenciją“ – Sprendimo 2014/145/BUSP 2 straipsnio 1 dalies i punktas – Reglamento (ES) Nr. 269/2014 3 straipsnio 1 dalies i punktas – Neteisėtumu grindžiamas prieštaravimas – Vertinimo klaida – Pareiga motyvuoti – Teisė į gynybą“
Teismo procesas – Įstojimas į bylą – Įstojimo į bylą paaiškinimas – Formos reikalavimai – Pagrindų, kuriais remiamasi, santrauka – Priimtinumas
(Bendrojo Teismo procedūros reglamento 145 straipsnio 2 dalies b punktas)
(žr. 32–36 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Ribojamųjų priemonių priėmimo kriterijai – Rusijos IT sektoriuje veikiantys juridiniai asmenys, subjektai ar įstaigos, turintys FSB licenciją arba licenciją „ginklai ir karinė įranga“ – Teisinio saugumo principo, pagal kurį teisės normų veikimas turi būti aiškus, tikslus ir galimas numatyti, paisymas
(ESS 21 straipsnio 2 dalies c punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 44–49, 52, 65, 75, 76 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Juridinių asmenų, subjektų ar organizacijų, veikiančių Rusijos informacinių technologijų sektoriuje ir turinčių FSB licenciją arba licenciją „ginklai ir karinė įranga“, lėšų įšaldymas – Tarybos nepatvirtintos ribojamosios priemonės kitų asmenų, subjektų ar organizacijų, kurių padėtis tokia pati, atžvilgiu – Tarybos diskrecija atsižvelgiant į teisės aktų tikslus
(ESS 21 straipsnio 2 dalies c punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 50 ir 51 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Ribojamųjų priemonių priėmimo kriterijai – Rusijos IT sektoriuje veikiantys juridiniai asmenys, subjektai ar įstaigos, turintys FSB licenciją arba licenciją „ginklai ir karinė įranga“ – Sąvoka „FSB išduota licencija“
(Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765 ir 2024/2455)
(žr. 57–64, 74, 126, 127, 140, 141, 231, 255, 256 ir 266 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Ribojamųjų priemonių priėmimo kriterijai – Rusijos IT sektoriuje veikiantys juridiniai asmenys, subjektai ar įstaigos, turintys FSB licenciją arba licenciją „ginklai ir karinė įranga“ – Sąvoka „subjektas“ – Patronuojančioji bendrovė ir jos patronuojamosios bendrovės – Apėmimas – Sąlygos – Patronuojančiosios bendrovės lemiama įtaka jos patronuojamosioms bendrovėms
(ESS 21 straipsnio 2 dalies c punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765 ir 2024/2455)
(žr. 78–86, 184, 185, 253, 254 ir 257 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Ribojamųjų priemonių priėmimo kriterijai – Rusijos IT sektoriuje veikiantys juridiniai asmenys, subjektai ar įstaigos, turintys FSB licenciją arba licenciją „ginklai ir karinė įranga“ – Rusijos informacinių technologijų sektoriaus ir Rusijos saugumo tarnybų ryšiai – Tiesioginės sąsajos su informaciniu karu būtinybė – Nebuvimas – Ribojamųjų priemonių tinkamumas – Ribojamosios priemonės, kuriomis siekiama teisėto bendros užsienio ir saugumo politikos tikslo – Proporcingumo principo paisymas
(ESS 3 straipsnio 1 dalis, 5 straipsnis ir 21 straipsnio 2 dalies c punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 90–106, 110, 115, 118-121, 128–133, 143 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Ukrainoje – Kontrolės apimtis – Ribota bendrųjų taisyklių kontrolė – Kontrolė, specifiniams subjektams taikomų aktų atveju apimanti faktų vertinimą ir įrodymų patikrinimą – Ribojamųjų priemonių priėmimo kriterijai – Rusijos informacinių technologijų sektoriaus ir saugumo tarnybų ryšiai – Tarybos galimybių pateikti tikslius įrodymus ir objektyvią informaciją apie slaptą veiklą nebuvimas – Tarybos diskrecija
(SESV 275 straipsnio antra pastraipa; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 111–113, 116 ir 117 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Draudimas atvykti ar keliauti tranzitu ir kai kurių asmenų ir subjektų lėšų įšaldymas, taikomi atsižvelgiant į padėtį Ukrainoje – Laisvės užsiimti verslu apribojimas – Leistinumas – Sąlygos – Įstatymo numatytas ribojimas – Nurodytos teisės esmės paisymas – Sąjungos pripažinto bendrojo intereso tikslo siekimas – Proporcingumo principo paisymas – Sąlygų įvykdymas
(ESS 3 straipsnio 5 dalis ir 21 straipsnis; Europos Sąjungos pagrindinių teisių chartijos 16 straipsnis ir 52 straipsnio 1 dalis; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 146–155 punktus)
Institucijų aktai – Motyvavimas – Pareiga – Apimtis – Ribojamosios priemonės, taikomos atsižvelgiant į padėtį Ukrainoje – Tam tikrų asmenų ir subjektų lėšų įšaldymas, atsižvelgiant į padėtį Ukrainoje – Pareiga nurodyti tokią priemonę pateisinančius specifinius ir konkrečius motyvus – Sprendimas, kurio priėmimo kontekstas žinomas suinteresuotajam asmeniui ir todėl jis gali suprasti jam nustatytos priemonės reikšmę – Leistinumas glaustai išdėstyti motyvus
(SESV 296 straipsnio antra pastraipa; Tarybos sprendimas 2014/145/BUSP, iš dalies pakeistas sprendimais (BUSP) 2023/1218, (BUSP) 2023/1767 ir (BUSP) 2024/847; Tarybos reglamentai Nr. 269/2014, 2023/1216, 2023/1765 ir 2024/849)
(žr. 159–171 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Ukrainoje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą – Įtraukimas į sąrašus, pagrįstas tikslių, konkrečių ir nuoseklių įrodymų visetu – Vertinimo klaida – Nebuvimas
(Europos Sąjungos pagrindinių teisių chartijos 47 straipsnis; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 174–176, 191–199, 204, 210, 211, 217, 223–226, 236–243, 248–250, 259, 265, 269–277 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Ukrainoje – Kontrolės apimtis – Ieškovo įtraukimas į prie ginčijamo sprendimo pridėtą sąrašą dėl to, kad jis yra Rusijos informacinių technologijų sektoriuje veikiantis juridinis asmuo, subjektas ar organizacija, turintis FSB licenciją arba licenciją „ginklai ir karinė įranga“ – Visuomenei prieinami dokumentai – Laisvo įrodymų vertinimo principas – Perduoti kaltę patvirtinantys ir ją paneigiantys įrodymai
(Tarybos sprendimas 2014/145/BUSP, iš dalies pakeistas sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP)2024/2456; Tarybos reglamentai Nr. 269/2014, 2023/1216, 2023/1765, 2023/849 ir 2024/2455)
(žr. 178, 179, 208 ir 209 punktus)
Europos Sąjungos teisė – Principai – Teisė į gynybą – Teisė būti išklausytam – Ribojamosios priemonės, taikomos atsižvelgiant į padėtį Ukrainoje – Juridinių asmenų, subjektų ar organizacijų, veikiančių Rusijos informacinių technologijų sektoriuje ir turinčių FSB licenciją arba licenciją „ginklai ir karinė įranga“, lėšų įšaldymas – Ribojamųjų priemonių priėmimo kriterijai – Visuotinai taikomos priemonės – Pareiga iš anksto pranešti ieškovui įrodymus, kuriais remdamasi Taryba nustato naują kriterijų – Nebuvimas
(ESS 29 straipsnis; SESV 215 straipsnis; Europos Sąjungos pagrindinių teisių chartijos 41 straipsnio 2 dalies a punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1218, (BUSP) 2023/1767, (BUSP) 2024/847 ir (BUSP) 2024/2456, 2 straipsnio 1 dalies i punktas; Tarybos reglamento Nr. 269/2014 3 straipsnio 1 dalies i punktas, Tarybos reglamentai 2023/1216, 2023/1765, 2024/849 ir 2024/2455)
(žr. 289 ir 290 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Ukrainoje – Juridinių asmenų, subjektų ar organizacijų, veikiančių Rusijos informacinių technologijų sektoriuje ir turinčių FSB licenciją arba licenciją „ginklai ir karinė įranga“, lėšų įšaldymas – Teisė į gynybą – Vėlesnis sprendimas, kuriame ieškovo pavardė palikta asmenų, kuriems taikomos šios priemonės, sąraše – Naujos informacijos, į kurią atsižvelgiama atliekant periodinę ribojamųjų priemonių peržiūrą, pranešimas suinteresuotajam asmeniui – Teisės būti išklausytam pažeidimas – Nebuvimas
(Europos Sąjungos pagrindinių teisių chartijos 41 straipsnio 2 dalies a punktas; Tarybos sprendimo 2014/145/BUSP, iš dalies pakeisto sprendimais (BUSP) 2023/1767 ir (BUSP) 2024/2456, 6 straipsnio trečia pastraipa; Tarybos reglamento Nr. 269/2014 14 straipsnio 4 dalis, Tarybos reglamentai 2023/1765 ir 2024/2455)
(žr. 294, 295, 301 ir 318 punktus)
Europos Sąjungos teisė – Principai – Teisė į gynybą – Teisė būti išklausytam – Tarybos pareiga atsakyti į atitinkamų asmenų ar subjektų pateiktas pastabas prieš patvirtinant numatytas ribojamąsias priemones – Nebuvimas
(Europos Sąjungos pagrindinių teisių chartijos 41 straipsnio 2 dalis)
(žr. 308 ir 312 punktus)
Santrauka
Savo sprendimu Bendrasis Teismas atmetė bendrovės Positive Group PAO pareikštą ieškinį dėl aktų, kuriais Europos Sąjungos Taryba įtraukė jos pavadinimą į asmenų ir subjektų, kuriems taikomos ribojamosios priemonės dėl veiksmų, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, sąrašus, panaikinimo. Ši byla suteikė Bendrajam Teismui galimybę pirmą kartą išsakyti poziciją dėl Sprendime 2014/145 (
1
) įtvirtinto i punkto kriterijaus, leidžiančio Tarybai patvirtinti ribojamąsias priemones Rusijos IT sektoriuje veikiančių juridinių asmenų, subjektų ar įstaigų, turinčių FSB licenciją, atžvilgiu, teisėtumo.
Šiame sprendime išnagrinėti klausimai, susiję su ribojamosiomis priemonėmis, kurias Europos Sąjunga nustatė dėl 2022 m. vasario 24 d. Rusijos Federacijos įvykdytos karinės agresijos prieš Ukrainą. 2023 m. birželio ir rugsėjo mėn. (
2
), vėliau – 2024 m. kovo ir rugsėjo mėn. (
3
) įšaldytos Positive Group PAO lėšos ir ekonominiai ištekliai Europos Sąjungoje, nes ji yra Rusijos IT sektoriuje veikiantis subjektas ir turi FSB administruojamą licenciją. 2024 m. rugsėjo mėn. Taryba iš dalies pakeitė ieškovės pavadinimo įtraukimo į nagrinėjamus sąrašus motyvą ir patikslino, kad ji yra Rusijoje įsteigta konglomerato, kurį, be kita ko, sudaro AO Pozitiv Teknolodzhiz, veikianti Rusijos IT sektoriuje ir turinti FSB administruojamą licenciją, kontroliuojančioji bendrovė.
Grįsdama savo ieškinį dėl panaikinimo ieškovė pateikia i punkto kriterijaus neteisėtumu grindžiamą prieštaravimą ir, be kita ko, nurodo Tarybos padarytas vertinimo klaidas.
Bendrojo Teismo vertinimas
Dėl i punkto kriterijaus neteisėtumu grindžiamo prieštaravimo Bendrasis Teismas nusprendė, pirma, kad šis kriterijus atitinka nuspėjamumo ir teisinio saugumo principus, nes jis yra pakankamai aiškus ir nuspėjamas, o Tarybos diskreciją riboja nagrinėjamų ribojamųjų priemonių reglamentavimo tikslai. Šiuo klausimu jis pažymėjo, kad i punkto kriterijaus taikymo sąlygose objektyviai apibrėžiama ribota asmenų kategorija. Tam, kad šis kriterijus būtų taikomas, turi būti įvykdytos dvi objektyvios sąlygos, t. y., pirma, atitinkamas juridinis asmuo, subjektas ar organizacija turi vykdyti veiklą Rusijos IT sektoriuje ir, antra, jis turi turėti FSB licenciją arba licenciją „ginklai ir karinė įranga“. Be to, i punkto kriterijus patenka į teisinį pagrindą, apibrėžtą tikslais, kurių siekiama teisės aktais, reglamentuojančiais nagrinėjamas ribojamąsias priemones, t. y. būtinybe dėl situacijos sudėtingumo daryti maksimalų spaudimą Rusijos valdžios institucijoms, kad jos nutrauktų savo veiksmus ir politiką, kuriais destabilizuojama Ukraina, taip pat karinę agresiją prieš šią šalį. Taigi šios ribojamosios priemonės atitinka ESS 21 straipsnio 2 dalies c punkte nurodytą tikslą.
Bendrasis Teismas pažymėjo, kad tuo atveju, kai patronuojančioji bendrovė valdo ar kontroliuoja vieną iš savo patronuojamųjų bendrovių taip, kad daro jai lemiamą įtaką, jos sudaro vieną grupę, taigi vieną „subjektą“, kaip tai suprantama pagal i punkto kriterijų. Taigi subjekto, sudaryto iš patronuojančiosios bendrovės ir jos patronuojamosios bendrovės, įtraukimo į sąrašus pagal i punkto kriterijų sąlygos įvykdytos, kai patronuojamoji bendrovė vykdo veiklą Rusijos IT sektoriuje ir turi FSB licenciją.
Antra, Bendrasis Teismas konstatavo, kad i punkto kriterijus nėra akivaizdžiai neproporcingas atsižvelgiant į tikslus, kurių siekiama ribojamosiomis priemonėmis. Šis kriterijus gali apriboti Rusijos Federacijos vyriausybės turimas priemones jos informaciniam karui įgyvendinti, nes šie juridiniai asmenys, subjektai ar organizacijos, turintys ryšį su Rusijos saugumo tarnybomis, tiesiogiai ar netiesiogiai palaiko šios vyriausybės gebėjimą vykdyti veiksmus ir politiką, kuriais siekiama pakenkti Ukrainos teritoriniam vientisumui, suverenitetui ir nepriklausomybei. Taigi šis kriterijus yra būtinas siekiant padidinti spaudimą Rusijos valdžios institucijoms, kad jos nutrauktų savo veiksmus ir politiką, kuriais destabilizuojama Ukraina, pavyzdžiui, vykdant informacinį karą. Bendrasis Teismas pažymėjo, kad i punkto kriterijus kenkia tokių subjektų gebėjimui teikti paramą Rusijos saugumo tarnyboms ir kad jis nėra akivaizdžiai netinkamas atsižvelgiant į minėtus tikslus, todėl negali būti laikomas neproporcingu, nes pagal jį nereikalaujama, kad Taryba įrodytų faktinį atitinkamo subjekto dalyvavimą informaciniame kare. Šiuo klausimu jis konstatavo, kad sąlyga, numatyta i punkto kriterijuje, susijusi su FSB licencijos arba licencijos „ginklai ir karinė įranga“ turėjimu, kiek ji gali būti taikoma ne tik Rusijos IT sektoriaus subjektams, faktiškai dalyvaujantiems informaciniame kare, bet ir subjektams, kuriuos Rusijos saugumo tarnybos gali sutelkti savo veiklai palaikyti, yra tinkama ir būtina šiuo kriterijumi siekiamam tikslui pasiekti.
Trečia, Bendrasis Teismas nusprendė, kad šiuo kriterijumi nėra neproporcingai pažeidžiama laisvė užsiimti verslu (
4
). Be kita ko, jis teigė, kad, atsižvelgdama į ypatingą ribojamosiomis priemonėmis siekiamų tikslų svarbą, Taryba, neviršydama savo diskrecijos ribų, galėjo nuspręsti, kad laisvės užsiimti verslu apribojimai, kurių atsirastų taikant i punkto kriterijų, yra tinkami ir būtini siekiant padidinti spaudimą Rusijos Federacijai. Kadangi šiomis priemonėmis neužkertamas kelias Rusijos IT sektoriaus įmonėms vykdyti komercinę veiklą, tokia žala, atsižvelgiant į siekiamus tikslus, negali būti laikoma neproporcingu ir netoleruotinu kišimusi, keliančiu grėsmę pačiai subjektų, kuriems taikomas šis kriterijus, laisvės užsiimti verslu esmei.
Dėl ieškovės nurodytų vertinimo klaidų Bendrasis Teismas pažymėjo, kad pradiniuose aktuose ir pirmuosiuose aktuose dėl palikimo sąrašuose nurodytas asmuo, kurio atitiktį i punkto kriterijaus sąlygoms reikia įrodyti, yra ieškovė kaip subjektas, kitaip dar vadinama Positive Technologies arba Gruppa Pozitiva, o ne ieškovė kaip bendrovė ar juridinis asmuo. Be to, nors Pozitiv Teknolodzhiz yra nuo ieškovės teisiškai atskiras juridinis asmuo, Taryba galėjo pagrįstai nuspręsti, kad, atsižvelgiant į tai, jog ieškovei priklauso 100 % šios patronuojamosios bendrovės, ieškovė darė lemiamą įtaką šiai patronuojamajai bendrovei ir kad pastaroji nebuvo nuo ieškovės nepriklausomas subjektas. Taigi, kadangi nustatyta, kad jos patronuojamoji bendrovė Pozitiv Teknolodzhiz turi FSB licenciją, ieškovės, kaip subjekto, įtraukimo į sąrašą pagal i kriterijų sąlygos yra įvykdytos. Šiomis aplinkybėmis tai, kad FSB licencijose nurodytas mokesčių mokėtojo kodas neatitinka ieškovės, kaip juridinio asmens, kodo, neturi reikšmės nustatant, kad ieškovė, kaip subjektas, atitinka įtraukimo į sąrašus pagal i punkto kriterijų sąlygas. Bendrasis Teismas padarė išvadą, kad Taryba nepadarė vertinimo klaidos įtraukdama ieškovės pavadinimą į nagrinėjamus sąrašus ir palikdama juose.
(
1
)	2014 m. kovo 17 d. Tarybos sprendimo 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014, p. 16), iš dalies pakeisto 2023 m. birželio 23 d. Tarybos sprendimu (BUSP) 2023/1218 (OL L 159 I, 2023, p. 526), 2 straipsnio 1 dalies i punktas (toliau – i punkto kriterijus):
„1. Visos lėšos ir ekonominiai ištekliai, kurie nuosavybės teise priklauso, kuriuos turi, valdo ar kontroliuoja: <...>
i) Rusijos IT sektoriuje veikiantys juridiniai asmenys, subjektai ar įstaigos, turintys Rusijos Federacijos federalinės saugumo tarnybos (toliau – FSB) Licencijavimo, sertifikavimo ir valstybės paslapčių apsaugos centro administruojamą licenciją arba Rusijos pramonės ir prekybos ministerijos administruojamą licenciją „ginklai ir karinė įranga“ <...>, yra įšaldomi.“
(
2
)	2023 m. birželio 23 d. Tarybos sprendimas (BUSP) 2023/1218, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 159 I, 2023, p. 526), ir 2023 m. birželio 23 d. Tarybos įgyvendinimo reglamentas (ES) 2023/1216, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 159 I, 2023, p. 335; toliau – pradiniai aktai); 2023 m. rugsėjo 13 d. Tarybos sprendimas (BUSP) 2023/1767, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 226, 2023, p. 104), ir 2023 m. rugsėjo 13 d. Tarybos įgyvendinimo reglamentas (ES) 2023/1765, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 226, 2023, p. 3; toliau – pirmieji aktai dėl palikimo sąrašuose).
(
3
)	2024 m. kovo 12 d. Tarybos sprendimas (BUSP) 2024/847, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L, 2024/847), ir 2024 m. kovo 12 d. Tarybos įgyvendinimo reglamentas (ES) 2023/849, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L, 2024/849) (toliau – antrieji aktai dėl palikimo sąrašuose); 2024 m. rugsėjo 12 d. Tarybos sprendimas (BUSP) 2023/2456, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L, 2024/2456), ir 2024 m. rugsėjo 12 d. Tarybos įgyvendinimo reglamentas (ES) 2023/2455, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L, 2024/2455) (toliau – tretieji aktai dėl palikimo sąrašuose).
(
4
)	Ši laisvė įtvirtinta Europos Sąjungos pagrindinių teisių chartijos 16 straipsnyje.